
RAPORT  COMUN 

asupra propunerii legislative privind modificarea şi completarea Legii nr.272/2004 privind protecţia şi promovarea drepturilor copilului

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia juridică, de disciplină şi imunităţi au fost sesizate, prin adresa nr. Plx 792/2015 din 4 noiembrie 2015, cu dezbaterea pe fond a propunerii legislative privind modificarea şi completarea Legii nr.272/2004 privind protecţia şi promovarea drepturilor copilului.
La întocmirea prezentului raport, Comisiile au avut în vedere: 

· avizul favorabil al Consiliului Legislativ (nr.826/30.07.2015)
· avizul negativ al Comisiei pentru administraţie publică şi amenajarea teritoriului (nr.4c-6/434/3.12.2015)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/790/18.11.2015)

· avizul favorabil al Comisiei pentru sănătate şi familie 
(nr.4c-8/401/25.11.2015)

· avizul negativ al Comisiei pentru învăţământ, ştiinţă, tineret şi sport (nr. 4c-9/262/25.11.2015)
· avizul favorabil al Comisiei pentru egalitatea de şanse pentru femei şi bărbaţi (nr.4c-17/678/24.11.2015)

· punctul de vedere, negativ, al Guvernului (nr.1011/02.06.2016).

Propunerea legislativă are ca obiect de reglementare introducerea unor măsuri referitoare la obligativitatea părinţilor de a-şi înscrie copilul în evidenţele unui medic de familie şi de a-l supune periodic la controale medicale pentru monitorizarea stării de sănătate a copilului. Se propun modalităţi de responsabilizare şi sancţionare a părinţilor în cazul nerespectării obligaţiilor faţă de copil, impuse de lege.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, republicat, Comisiile au dezbătut propunerea legislativă în şedinţe separate. 

La şedinţa Comisiei juridice, de disciplină şi imunităţi din data de 24 noiembrie 2015 au fost prezenţi 22 deputaţi din totalul de 26 membri. La dezbateri a participat, în calitate de invitat, în conformitate cu prevederile art.55 din Regulamentul Camerei Deputaţilor, republicat, din partea Autorităţii Naţionale pentru Protecţia Drepturilor Copilului, doamna Alina Mahera, consilier juridic.

La şedinţa Comisiei pentru muncă şi protecţie socială din data de 15 februarie 2017 şi-au înregistrat prezenţa 16 deputaţi din totalul de 19 membri. La dezbateri a participat, în calitate de invitat, în conformitate cu prevederile art.55 din Regulamentul Camerei Deputaţilor, republicat, din partea Autorităţii Naţionale pentru Protecţia Drepturilor Copilului, doamna Alina Mahera, consilier juridic.

Raportul comisiilor a fost adoptat cu unanimitate de voturi.
Propunerea legislativă a fost respinsă de Senat în şedinţa din 2 noiembrie 2015.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, Comisiile propun Plenului Camerei Deputaţilor respingerea iniţiativei legislative întrucât măsurile propuse nu se justifică, fiind deja reglementate, în condiţiile în care, potrivit art.46 alin.(3) lit.f) din Legea nr.272/2004, organele de specialitate ale administraţiei publice centrale şi locale, precum şi ale instituţiilor publice sau private cu atribuţii în domeniul sănătăţii sunt obligate să adopte, în condiţiile legii, toate măsurile necesare pentru dezvoltarea de acţiuni şi programe pentru ocrotirea sănătăţii, de asistenţă a părinţilor, precum şi de prevenire a bolilor.

De asemenea, dispoziţii menite să asigure înregistrarea naşterii copilului aflat în situaţie de risc au fost deja aprobate prin Hotărârea Guvernului nr.1103/2014 pentru aprobarea metodologiei privind realizarea obligaţiilor ce revin autorităţilor administraţiei publice locale, instituţiilor şi profesioniştilor implicaţi în prevenirea şi intervenţia în cazurile de copii aflaţi în situaţie de risc de părăsire sau părăsiţi în unităţi sanitare.

